കേരളത്തില് നിന്ന് എത്തുന്നവര്ക്ക് അഞ്ച് ദിവസത്തെ ക്വാറന്റൈന് നിര്ബന്ധമാക്കി ഗോവ സര്ക്കാര് ബംഗളൂരു: കേരളത്തില് നിന്ന് എത്തുന്നവര്ക്ക് അഞ്ച് ദിവസത്തെ ക്വാറന്റൈന് നിര്ബന്ധമാക്കി ഗോവ സര്ക്കാര്. കൂടാതെ ആര്ടിപിസിആര് നെഗറ്റീവ് സര്ട്ടിഫിക്കറ്റും ഹാജരാക്കണം. വിദ്യാര്ഥികളും ജോലിക്കാരും തുടങ്ങി എല്ലാവരും ക്വാറന്റൈന് പാലിക്കണമെന്ന് അധികൃതര് വ്യക്തമാക്കി. കേരളത്തിലും മറ്റു സംസ്ഥാനങ്ങളിലും കൊവിഡ് കേസുകളുടെ എണ്ണം വര്ധിക്കുന്ന സാഹചര്യത്തിലാണ് നടപടി. വിദ്യാര്ഥികളുടെ ക്വാറന്റൈന് സൗകര്യങ്ങള് വിദ്യാഭ്യാസ സ്ഥാപനങ്ങളുടെ നടത്തിപ്പുകാരോ പ്രിന്സിപ്പലോ ക്രമീകരിക്കണം. ജോലിക്കാര്ക്ക് അതത് ഓഫിസുകളോ സ്ഥാപനങ്ങളോ സൗകര്യം ഏര്പ്പെടുത്തണം. അഞ്ച് ദിവസത്തെ ക്വാറന്റൈന് കഴിഞ്ഞ ശേഷം ആര്ടിപിസിആര് പരിശോധന നടത്തി റിപ്പോര്ട്ട് നല്കണം. മറ്റു സംസ്ഥാനങ്ങളില് നിന്നെത്തുന്നവര് ആര്ടിപിസിആര് നെഗറ്റീവ് റിപ്പോര്ട്ട് നല്കുകയും അഞ്ച് ദിവസം ഹോം ക്വാറന്റൈനില് കഴിയുകയും വേണം. ഭരണകര്ത്താക്കള്, ആരോഗ്യ പ്രവര്ത്തകര്, കുടുംബാംഗത്തിന്റെ മരണം അല്ലെങ്കില് അടിയന്തര ചികിത്സയ്ക്ക് എത്തുന്നവര് തുടങ്ങിയവരെ ക്വാറന്റൈനില് നിന്ന് ഒഴിവാക്കിയിട്ടുണ്ട്. തീരദേശത്തെ കാസിനോകള്ക്കും മറ്റും നിരോധനം തുടരും. നിലവിലുള്ള സംസ്ഥാന വ്യാപകമായ കര്ഫ്യൂ സെപ്റ്റംബര് 20 വരെ നീട്ടി. കഴിഞ്ഞ മെയ് 9ന് ഏര്പ്പെടുത്തിയ കര്ഫ്യൂ പിന്നീട് പല തവണയായി നീട്ടിവയ്ക്കുകയായിരുന്നു.